Predkladacia správa

Predložený dodatok k návrhu zákona o posudzovaní vplyvov na životné prostredie a o zmene a doplnení niektorých zákonov (ďalej len „návrh zákona“) bol vypracovaný na základe zmien a doplnkov, ktoré vyplynuli z pripomienok ministrov, uplatnených na rokovaní vlády dňa 17.8.2005. Rokovanie k tomuto bodu programu (bod č. 5) bolo prerušené do prerokovania uplatnených pripomienok. Zásadné pripomienky  na uvedenom rokovaní vlády uplatnili MPSVaR SR, MS SR, MF SR, MH SR, MZ SR, MŠ SR, MVRR SR a MP SR. 
MŽP SR uskutočnilo s uvedenými ministerstvami v dňoch 23.8.2005 a 24.8.2005 rokovania, na ktorých došlo k dohode o spôsobe úpravy textu návrhu zákona. Návrh zákona bol upravený v zmysle dohôd. Podstatná zmena sa premietla do nového znenia § 17 upravujúceho posudzovanie strategických dokumentov s celoštátnym dosahom s tým, že základ právnej úpravy bude tvoriť ustanovenie § 17, na ktorý bude nadväzovať vydanie organizačného aktu vlády, zverejneného v Zbierke zákonov Slovenskej republiky, ktorý ustanoví podrobnosti o postupe pri posudzovaní vplyvu strategického dokumentu s celoštátnym dosahom na životné prostredie. 
Pracovné znenie návrhu téz organizačného aktu vlády je uvedené v prílohe predkladaného materiálu.
Vzhľadom na to, že v texte návrhu došlo pri zapracúvaní pripomienok k viacerým zmenám, na rokovanie vlády sa predkladá celý upravený text návrhu zákona, dôvodová správa, návrh téz organizačného pokynu a vyhodnotenie pripomienok, uplatnených na rokovaní vlády zo dňa 17. 8. 2005.
	Návrh zákona je v súlade s Ústavou Slovenskej republiky, s ostatnými všeobecne záväznými právnymi predpismi a s medzinárodnými zmluvami, ktorými je Slovenská republika viazaná.
Návrh zákona bude mať dopad na štátny rozpočet – podrobnejšie vyčíslenie je uvedené v doložke vplyvov. 
Predkladaný návrh zákona bude mať jednoznačne pozitívny dopad na životné prostredie. 
Predkladaný návrh zákona bude mať nepriamy pozitívny vplyv na zamestnanosť. 
Predkladaný návrh zákona bude mať dopad na rozpočet obcí, bližšia špecifikácia je uvedená v doložke vplyvov. 
Návrh zákona nebol predmetom rokovania Rady hospodárskej a sociálnej dohody Slovenskej republiky, pretože nebol zaradený do plánu práce Rady na I. polrok 2004.
Po schválení návrhu zákona vládou Slovenskej republiky bude návrh zákona predmetom rokovania Národnej rady Slovenskej republiky.
	
Návrh zákona je potrebné urýchlene prerokovať a schváliť pretože že Slovenskej republike bolo už vo vzťahu k meškaniu s preberaním smernice 2001/42/ES doručené odôvodnené stanovisko Európskej komisie č. 2004/1451 požadujúce prijať potrebné opatrenia do 13.9.2005. V prípade neschválenia návrhu hrozia Slovenskej republike hospodárske škody vzniknuté uložením sankcie Európskym súdnym dvorom za nesplnenie aproximačného záväzku Slovenskej republiky voči európskej únii..